Birthe Skaarup (DF), 2004-01-22:
Der er to elementer i dette lovforslag.
Den første del lægger op til en yderligere strukturtilpasning af de ændringer, som er indeholdt i det forlig, som var en konsekvens af finansloven for 2000.
Dengang var det væsentligt for Dansk Folkeparti, da vi tilsluttede os liberaliseringen, at forbrugerne i yderområderne blev betjent ordentligt ved at have adgang til et apotek eller et salgssted, hvor udlevering af receptpligtig medicin kunne finde sted, og det er stadig vores udgangspunkt, at også befolkningen i periferien af byerne skal betjenes hensigtsmæssigt, og at forsyningssikkerheden skal opretholdes. Der er ingen tvivl om, at det danske apoteksvæsen har været overreguleret, og at en opblødning har været nødvendig.
Et par af de høringsberettigede har bl.a. rejst tvivl om, hvorvidt strukturen er hensigtsmæssig.
De havde gerne set en mere helhedsorienteret løsning, i hvert fald for de større byers vedkommende, og ønskede i samme forbindelse at få lavet
Vedrørende tilskuddene til apoteker, der er etableret i byer med mere end ét apotek, foreslås det, at de skal nedtrappes for til sidst helt at bortfalde.
Det indebærer efter vores vurdering en højere grad af konkurrence på hele området.
Allerede etablerede apotekere får nu mulighed for at få bevilling til at drive op til fire apoteker.
Det nævnes i forslaget, at det skal sikre nogle mere bæredygtige enheder, men det skal vel også ses i sammenhæng med, at der ikke er tilstrækkeligt med ansøgere til at drive små enheder. Enhver enhed skal være rentabel, men der sker hele tiden ændringer af infrastrukturen.
Der åbnes gågader, stoppesteder flyttes, og det indebærer naturligvis også ændringer af tilgængeligheden, så handelen måske flyttes til andre apoteker.
Det er et element som vi mener bør nævnes her i debatten.
Derfor lægger forslaget op til at tildele særlige tilskud, som målrettes de apotekere, som har en lang funktionstid tilbage og kan komme i en situation, hvor de skal flytte til en anden bevilling.
Det kan der være forbundet forskellige økonomiske omstillingsproblemer med, og derfor har man afsat puljer på 1 mio. kr. i 6 år med mulighed for at overføre uforbrugte midler.
Her gælder de samme regler som i den førstnævnte ordning, det vil sige, at der skal ansøges om midler fra tilskudspuljerne.
Under udvalgsbehandlingen vil vi spørge yderligere til området.
Forslaget medfører yderligere, at Lægemiddelstyrelsen kan overføre et apoteksudsalg fra det ledige apotek til et andet apotek, og når et apotek nedlægges, kan apotekeren tilbydes bevilling inden for den samme region, netop for at bevare en hensigtsmæssig struktur.
I det andet element i forslaget om informationspligt fra apotekerne over for forbrugerne sker der en yderligere præcisering vedrørende priser på håndkøbslægemidler.
Det kan vi også tilslutte os.
Socialdemokraterne rejste et spørgsmål om de ikkeanmeldte håndkøbslægemidler, og det vil vi godt være med til at se på.
Det kan virke uhensigtsmæssigt, at de ikke er omfattet af forslaget.
Vi er positive over for smidiggørelse af apotekerloven, vi ønsker ikke unødigt bureaukrati, og vi vil som sagt stille yderligere spørgsmål under udvalgsbehandlingen af forslaget.